KOMISIJOS REGLAMENTAS (EB) Nr. 1417/2004
2004 m. liepos 29 d.
dėl tam tikrų tekstilės gaminių importo iš Sirijos Arabų Respublikos priežiūros priemonių
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. kovo 7 d. Tarybos reglamento (EB) Nr. 517/94 dėl tekstilės gaminių importo iš kai kurių trečiųjų šalių, kurioms netaikomos dvišalės sutartys, protokolai ar kiti susitarimai, arba į kitas specialias Bendrijos importo taisykles (1), ypač į 11 straipsnio 1 dalies b punktą,
kadangi:
(1)
2002 m. lapkričio 15 d. Komisijos reglamentas (EB) Nr. 2040/2002 dėl priežiūros priemonių, taikytinų tam tikrų tekstilės gaminių, kurių kilmės šalis yra Sirijos Arabų Respublika, importui (2) nustoja galioti 2004 m. gegužės 17 d.
(2)
Per paskutinius 18 mėnesių vykdoma kai kurių Sirijos tekstilės gaminių priežiūra parodė, kad medvilninių siūlų (1 kategorijos), kurių kilmės šalis yra Sirijos Arabų Respublika (Sirija), importo, kuris nuo nulio 1996 m. išaugo iki 10 % Bendrijos importo 2000 m., banga į Bendriją labai žemomis kainomis stabilizavosi per pirmuosius priežiūros metus. Tačiau buvo kita banga 2003 m.: importas išaugo iki 39,8 % per 2002 m. pagal apimtį ir iki 26,1 % pagal vertę. Naujausiais 2004 m. duomenimis, tendencija išlieka, kadangi 2004 m. sausio mėn. importo apimtis padvigubėjo, palyginti su tuo pačiu 2003 m. mėnesiu.
(3)
2001 m. ir 2002 m. Komisijos atlikti tyrimai parodė, kad Sirijos gamybos apimties ir, tuo pat metu, eksporto į ES padidėjimas priklausė nuo medvilninių siūlų gamybos pajėgumų padidėjimo Sirijoje. Šie pajėgumai beveik išimtinai skirti eksportui ir, iš esmės, sutelkti į ES rinką. Be to, negalima atmesti galimybės, kad tolesnis pajėgumų augimas sukels dar vieną Sirijos eksporto į ES antplūdį.
(4)
Anksčiau Sirijos eksporto apimtis buvo nedidelė. Šiuo metu eksportas pradėjo vaidinti svarbesnį vaidmenį. Vidutinės Sirijos eksporto kainos į Bendriją vis mažėja ir patenka tarp žemiausių Bendrijos importo kainų.
(5)
Atsižvelgiant į iki šiol atliktų tyrimų rezultatus ir, visų pirma, į galimybę, kad 2002 m. viduryje Sirijoje įdiegus naujus medvilninių siūlų gamybos pajėgumus, akivaizdu, kad kainos sumažės dar daugiau. Tačiau visiems pagrindiniams medvilninių siūlų Bendrijai tiekėjams yra taikomos kvotos arba importo licencijos, išskyrus Egiptą (nuo 2004 m. sausio 1 d.) ir Muitų sąjungos partnerę Turkiją.
(6)
Dėl šios priežasties, 1 kategorijos medvilnės siūlų, kurių kilmės šalis yra Sirija, importas turi būti griežtai prižiūrimas. Todėl yra tikslinga atnaujinti priežiūros mechanizmą, kuris buvo įvestas Komisijos reglamentu (EB) Nr. 956/2001 (3). Medvilninių siūlų gaminiai, išsiųsti iš Sirijos ir pateikti laisvai judėti Bendrijoje turi būti griežtai prižiūrimi ir atitikti reikalavimus dėl importo dokumentų, kaip nustatyta Reglamento (EB) Nr. 517/94 14 straipsnyje.
(7)
Šios priemonės atitinka nuomonę, kurią pareiškė komitetas, įsteigtas Reglamentu (EB) Nr. 517/94,
PRIĖMĖ ŠĮ REGLAMENTĄ:
1 straipsnis
Medvilninių siūlų (1 kategorijos), kurių kilmės šalis yra Sirijos Arabų Respublika ir kurie pateikiami laisvai judėti Bendrijoje, importui į Bendriją taikoma išankstinė Bendrijos priežiūra.
2 straipsnis
Šis reglamentas įsigalioja kitą dieną po paskelbimo Europos Sąjungos oficialiajame leidinyje.
Jis turi būti taikomas iki 2004 m. gruodžio 31 d.
Šis reglamentas yra privalomas visas ir tiesiogiai taikomas visos valstybėse narėse.
Priimta Briuselyje, 2004 m. liepos 29 d.